टेबलटेनिसकी सेलिशाको उपचारमा सहयोग प्रदान
अखिल नेपाल टेबलटेनिस संघले क्यान्सरको उपचार गराइरहेकी टेबलटेनिस खेलाडी सेलिशा खड्गीलाई शनिबार आर्थिक सहयोग प्रदान गरेको छ ।
काठमाडौँ — अखिल नेपाल टेबलटेनिस संघले क्यान्सरको उपचार गराइरहेकी टेबलटेनिस खेलाडी सेलिशा खड्गीलाई शनिबार आर्थिक सहयोग प्रदान गरेको छ ।लैनचौरस्थित राष्ट्रिय टेबलटेनिस प्रशिक्षण केन्द्रमा टेबलटेनिस संघका अध्यक्ष चतुरानन्द राजवैद्यले सेलिशाका पिता सुनीललाई ९ लाख ६० हजार रुपैयाँबराबरको चेक हस्तान्तरण गरे ।टेबलटेनिस संघले सेलिशाको उपचार खर्च संकलन गर्न टेबलटेनिस प्रशिक्षक सन्ध्या शाक्यको संयोजकत्वमा आर्थिक सहयोग संकलन समिति गठन गरेको थियो । सेलिशाको उपचारमा सहयोग गर्न संघले राष्ट्रिय खुला टेबलटेनिस प्रतियोगता गर्नुका साथै विभिन्न व्यक्ति र संघसंस्थासंग आग्रह गरेको थियो ।सबैबाट संकलित ९ लाख ६० हजार रुपैयाँ उपचारका लागि हस्तान्तरण गरिएको टेबलटेनिस संघका उपाध्यक्ष धर्ममान वज्राचार्यले जनाए । सेलिशाको भारतस्थित राजीव गान्धी अस्पतालमा उपचार भइरहेको छ ।